NOTÍCIA WEB

Barcelona, 5 de febrer de 2025

**Les infermeres han de ser agents clau en la governança de la nova Agència d’Atenció Integrada Social i Sanitària de Catalunya**

**• Borja Manzanares, en representació del Consell de Col·legis d’Infermeres de Catalunya (CCIIC), compareix en seu parlamentària reclamant la presència de la professió infermera en els òrgans de decisió per garantir una atenció integrada efectiva i centrada en les persones.**

**Borja Manzanares** va comparèixer ahir, 4 de febrer, davant la Comissió del Parlament de Catalunya, en representació del **Consell de Col·legis d’Infermeres de Catalunya (CCIIC)**, per defensar el paper essencial de les infermeres en la futura **Agència d’Atenció Integrada Social i Sanitària de Catalunya.** La ponència del president del Col·legi Oficial d'Infermeres i Infermers de Barcelona (COIB) tenia com a objectiu assegurar la inclusió de les infermeres en els òrgans de govern de l’Agència, donada la seva contribució clau en la provisió i coordinació de cures en el nou model assistencial.

**Un projecte de llei per transformar el sistema d’atenció social i sanitària**

El Projecte de llei de l’Agència d’Atenció Integrada Social i Sanitària de Catalunya, aprovat pel Govern i actualment en fase parlamentària, busca coordinar els serveis de l’àmbit de la salut i social per oferir una resposta més eficient i personalitzada a les necessitats de la ciutadania. Aquesta Agència ha de ser un instrument per evitar la fragmentació assistencial i millorar la continuïtat de cures, especialment en col·lectius vulnerables com persones grans, amb discapacitat o amb necessitats complexes d’atenció.

Durant la seva intervenció, Borja Manzanares ha subratllat la necessitat de situar les infermeres com a agents estratègics en la governança de l’Agència: "Les infermeres som la peça clau per garantir la qualitat i sostenibilitat de l’atenció integrada. La nostra visió holística, basada en la proximitat i la continuïtat assistencial, ens converteix en un element essencial per al bon funcionament d’aquest model."

També ha ressaltat la importància d’evitar duplicitats i d’optimitzar recursos en l’atenció integrada: "No podem permetre que es repeteixin errors del passat. L’Agència ha de ser un espai de coordinació real entre serveis socials i de salut, amb les infermeres com a baula essencial entre els dos àmbits."

**L’atenció domiciliària i la innovació han de ser factors clau del nou model**

El CCIIC destaca que el nou model d’atenció ha de potenciar l’atenció domiciliària com a pilar fonamental, alhora que comptar amb una perspectiva multidisciplinària i transversal. "Si volem que aquesta Agència sigui efectiva, hem de prioritzar la formació conjunta entre professionals de la salut i els serveis socials, impulsant la recerca i l’adopció de noves tecnologies per millorar l’accessibilitat i l’eficiència del sistema", ha destacat Manzanares.

El CCIIC junt amb la resta de col·legis catalans (COIB, COIGI, COILL i CODITA), seguirà treballant per assegurar que la professió infermera tingui un paper determinant en la implementació d’aquest nou model. "Aquesta Agència és una oportunitat única per transformar el nostre sistema d’atenció de la salut i social. Però perquè sigui realment efectiva, cal garantir la veu i la participació activa de les infermeres en la seva governança", ha conclòs Borja Manzanares.